Pete Doherty
Pete Doherty, egl. Peter Doherty, f. 12.3.1979, engelsk musiker, sanger, sangskriver og digter. Doherty dannede i 1997 rockgruppen The Libertines sammen med Carl Barât; gruppen spillede punkinspireret garagerock. Gruppens album Up The Bracket (2002) og The Libertines (2004) vakte stor opmærksomhed, ikke mindst i kraft af Dohertys sangskrivning. The Libertines blev opløst pga. Dohertys problemer med narkotika, og han dannede gruppen Babyshambles, som i 2006 udsendte cd'en The Blinding EP til positive anmeldelser. Dohertys produktion, både sangskrivning og digtning, er præget af en vis romantisk punkæstetik. Hans kunstneriske produktion har imidlertid haft en sporadisk og ujævn karakter; her har narkotikaproblemer og deraf følgende problemer med lovgivningen givet spillet en rolle.